钦定古今图书集成/明伦汇编/官常典/第705卷 > 唐书 > 《论张巡许远》
## 钦定古今图书集成/明伦汇编/官常典/第705卷 > 唐书 > 《论张巡许远》

张巡、许远，可谓烈丈夫矣。以疲卒数万，婴孤墉，抗方
张不制之寇，鲠其喉牙，使不得抟食东南，牵掣首尾，
豗溃梁、宋间，大小数百战，虽力尽乃死，而唐全得江、
淮财用以济中兴，引利偿害，以百易万可矣。巡先死
不为遽，远后死不为屈。巡死三日而救，至十日而贼
亡，天以完节付二人，畀名无穷，不待留生而后显也。
惟宋三叶，章圣皇帝东巡，过其庙，留驾裴回、咨。巡等
雄挺，尽节异代，著《金石刻赞》，明厥忠。与夷、齐饿踣西
山，孔子称仁，何以异云？